Tittelbladet til *Musae Sioniae Ander Theil*, Jena 1607
Fra *Syntagma musicum*: illustrasjon av teorbe
**Michael Praetorius** (egentlig *Michael Schultheiß*, også *Schultz*; født 15. februar 1571 i Creuzburg ved Eisenach, død 15. februar 1621 i Wolfenbüttel) var en tysk komponist, organist, hoffkapellmester og musikkteoretiker fra overgangen mellom renessansen og barokken.

Praetorius står bak en rekke mye brukte julesanger, hvorav den sannsynligvis mest kjente er *Es ist ein Ros entsprungen*, en tysk folketone som Praetorius skrev ned og arrangerte for firstemmig kor.

Liv og virke
------------

Praetorius' far, den lutherske presten Michael Schulteis, var elev av Johann Walter. Etter skoleår i Torgau og Zerbst begynte Praetorius et teologi- og filosofistudium i Frankfurt (Oder). Han mottok ingen formell musikkundervisning, men fikk likevel organistposten ved stedets Marienkirche og holdt denne fra 1587 til 1589. Fra 1592/93 befant han seg etter eget utsagn i Wolfenbüttel, der han snart etter gikk i tjeneste hos hertug Heinrich Julius av Braunschweig-Wolfenbüttel, først som organist ved hertugens hoffkapell og fra 1604 som hoffkapellmester.

Praetorius' første komposisjoner kom i tiden rundt 1602/03. De publiserte verkene avspeiler først og fremst musikklivet ved hoffet i Gröningen, men samlingen inneholder også komposisjoner Praetorius oppførte under riksdagen i Regensburg i 1603. Motettene i denne samlingen viser at han var en av de første i Tyskland til å ta i bruk de oppføringspraktiske mulighetene som var utviklet i den nyere italienske musikken.

Samlingen *Musae Sioniae* kom i perioden 1605–1610 og en samling liturgisk bruksmusikk ble publisert i 1611 (blant annet messer, hymner, magnificatsatser). Til forskjell fra de forbløffende «moderne» tidlige stykkene, var verkene fra den midterste skaperperioden solid plantet i den tyske tradisjonen med protestantiske koralbearbeidelser.

Etter at hertugen døde i 1613, var Praetorius bare i navnet i tjeneste hos etterfølgeren, hertug Friedrich Ulrich av Braunschweig-Wolfenbüttel, og var allerede i sørgeåret aktiv ved kurfyrst Johann Georg I av Sachsens hoff i Dresden. Senere ble han leder for festmusikken ved store anledninger i Naumburg, Halle, Braunschweig, Halberstadt, Kassel og Darmstadt. Musikken for besetningen solosang, kor og instrumenter til disse anledningene danner høydepunktet for hans kunstneriske virke. På begynnelsen av 1600-tallet var Praetorius den betydeligste representanten i Tyskland for den nye konserterende stilen som var kommet fra Italia. Ved hoffet i Dresden, der Heinrich Schütz arbeidet fra 1615, var Praetorius *Kapellmeister von Haus aus* fram til sin død.

Musikkprisen *Praetorius Musikpreis Niedersachsen* som har vært delt ut siden 2005 er oppkalt etter ham.

Verk
----

Praetorius var en flittig komponist som etterlot seg et stort antall verdifulle kirkekomposisjoner (messer, motetter, hymner, salmer etc.), men også verdslige danser og musikkteoretiske skrifter. I de 1 244 korarrangementene og sangbearbeidelsene som ble gitt ut i samleverket *Musae Sioniae* gav han den musikalske arven fra sin tids reformasjon videre. Han gav også ut en populær samling danser under tittelen *Terpsichore*, navnet på den greske musen for dans, Terpsikhore. Framfor alt nådde han et bredt publikum med sin firstemmige sats av julesangen *Es ist ein Ros entsprungen*. Et moderne samleverk av hans komposisjoner består av 20 bind pluss registerbindet.

Praetorius fikk stor betydning som musikkteoretiker og forfatter av musikkskrifter. *Syntagma musicum* (tre deler, utgitt mellom 1615 og 1619) er en av de viktigste kildene for tysk oppføringspraksis i tidligbarokken. Den første delen på latin inneholder en teologisk-politisk begrunnelse og rettferdiggjøring av musikken. De to neste delene – stort sett på tysk – konsentrerer seg om musikkpraksisen: han beskriver gamle og nye instrumenter (*De Organographia*) og belyser problemer i den musikalske terminologien såvel som tidens komposisjons- og oppføringspraksis.

Referanser
----------

1. ↑   Gemeinsame Normdatei, GND-ID 118741713, besøkt 13. august 2015[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Musicalics, Musicalics komponist-ID 81095[Hentet fra Wikidata]
4. ↑   Brockhaus Enzyklopädie, Brockhaus Online-Enzyklopädie-id praetorius-michael[Hentet fra Wikidata]
5. ↑   Encyclopædia Britannica Online, Encyclopædia Britannica Online-ID biography/Michael-Praetorius, besøkt 9. oktober 2017[Hentet fra Wikidata]
6. ↑   Archive of Fine Arts, cs.isabart.org, abART person-ID 117989, besøkt 1. april 2021[Hentet fra Wikidata]

Litteratur
----------

* (de) Robert Eitner: «Praetorius, Michael». I *Allgemeine Deutsche Biographie* (ADB). Bind 26, Duncker & Humblot, Leipzig 1888, s. 530–533.
* (de) Bernhold Schmid: «Praetorius (eigtl. Schultheiss, Schultze), Michael.» I *Neue Deutsche Biographie* (NDB). Bind 20, Duncker & Humblot, Berlin 2001, ISBN 3-428-00201-6, s. 668–670 (digitalisering).
* Claus-Eduard Hecker: *Praetorius, Michael*. I Horst-Rüdiger Jarck, Dieter Lent et al. (red.): *Braunschweigisches Biographisches Lexikon: 8. bis 18. Jahrhundert*. Appelhans Verlag, Braunschweig 2006, S. 564 f.
* Siegfried Vogelsänger: *Michael Praetorius – Diener vieler Herren*. Alano, Aachen 1991, ISBN 3-89399-122-0.
* Siegfried Vogelsänger: *Michael Praetorius – Hofkapellmeister und Komponist zwischen Renaissance und Barock*. Möseler, Wolfenbüttel 2008, ISBN 978-3-7877-3043-8.

Eksterne lenker
---------------

* (en) Michael Praetorius – kategori av bilder, video eller lyd på Commons Rediger på Wikidata
* (en) Michael Praetorius på Internet Movie Database Rediger på Wikidata
* (en) Michael Praetorius på Discogs Rediger på Wikidata

* (en) Michael Praetorius på MusicBrainz Rediger på Wikidata

* (en) Michael Praetorius på Spotify Rediger på Wikidata

* (en) Michael Praetorius på Songkick Rediger på Wikidata

* (en) Michael Praetorius på Last.fm Rediger på Wikidata

* (en) Michael Praetorius på AllMusic Rediger på Wikidata
* (de) Verk av og om Michael Praetorius i katalogen til det tyske nasjonalbiblioteket
* (de) Verk av og om Michael Praetorius i Deutsche Digitale Bibliothek
* (de) Michael Praetorius i *Deutsche Biographie*
* Musikkeksempel, Praetorius' *Es ist ein Ros entsprungen*
* A cappella-motetter, kantoreiarchiv.de
* (en) Fritt tilgjengelige noter av Michael Praetorius i International Music Score Library Project
* 

* (en) Fritt tilgjengelige noter av Michael Praetorius i Choral Public Domain Library (ChoralWiki)

|  |  |
| --- | --- |
| Wikisource | (de) Michael Praetorius – originaltekster fra den tyskspråklige Wikikilden |

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NDL **·** NKC **·** BNE **·** CiNii **·** BBC Things **·** MusicBrainz **·** Discogs **·** AllMusic **·** Hymnary
 |